Qrajt b' interess li "81% tal-Maltin iħossuhom Ewropej. Dan jagħmel lill-Maltin it-tieni l-iktar poplu li jħoss li hu ċittadin tal-Unjoni Ewropa wara l-popolazzjoni tal-Lussemburgu." (In-Nazzjon, l-Erbgħa 24 ta' Lulju 2013, paġna 4) Qagħadt naħseb ftit fuq din l-Ewropa, li mhux biss nagħmlu parti minnha, imma nħossuna wkoll parti minnha. Żmien Karlu Manju Karlu Manju Fil-lejl tal-Milied tas-sena 800, il-Papa Ljun III poġġa l-kuruna ta' imperatur fuq ras Karlu Manju u ddikkjarah bħala Imperatur u prottettur tal-Knisja ta' Kristu. Dan l-imperatur irnexxielu jgħaqqad kważi dak kollu li kien għad fadal mid-dinja ċċivilizzata tal-Ewropa Oċċidentali. Huwa għaqqad kollox taħt il-kappa tal-Sagru Imperu Ruman. F' dawk iż-żminijiet kien ikun is-sultan li jikmanda kollox saħansitra liema twemmin kellhom iħaddnu is-sudditi tiegħu. Nistgħu ngħidu li din kienet l-ewwel għaqda Ewropea, l-ewwel pass li identifika żona parikolari, żona li għaqdet bosta popli flimkien taħt impertatur wieħed, ħaġa li kienet ilha ma sseħħ mill-waqgħa tal-Imperu Ruman u l-invażjoni tal-popli Barbari fuq l-art tal-kultura antika. Biż-żmien anke is-Sagru Imperu Ruman spiċċa u l-Ewropa saret art ta' Fewdali, Prinċpijiet, Duki u Esarkati sakemm ir-revoluzzjoni Franċiża tat il-bidu għall-istat modern. Anke l-istat modern kellu għadd ta' turġien fil-mixja tiegħu, mill-istat assolut għadda għall-istat soċjali u xi stati oħra għaddew żmien ta' totalitariżu. Storja moderna Iżda l-bniedem ma jistax jiqata' għalih waħdu, ma jistax jibqa' iżolat u mbiegħed minn dawk li l-aktar ikunu qrib tiegħu. Hekk ukoll l-istati moderni ma setgħux jibqgħu jitqatlu bejniethom b' telf kbir għall-partijiet kollha. L-istorja moderna tal-Ewropa hija minsuġa b' numru bla għadd ta' ġlied battalji u gwerer. Is-seklu għoxrin bl-iżviluppi tekniċi li ġab miegħu kabbar il-ferita tal-gwerer. Kabbar il-vittmi, kabbar il-ħsara, kabbar it-telf. F' Settembru 1945 intemmet it-tieni ġwerra dinjija. L-istorja tgħid li kien hemm ir-rebbieħa u kien hemm it-telliefa f' din il-gwerra – ovvjament bħal kull gwerra oħra. Imma kemm tabilħaqq kien hemm rebbieħa? Aktarx li kulħadd tellief ħareġ għax anke min rebaħ politikament, tilef fuq li tilef ekonomikament, biex ma nsemmix it-telf ta' ħajjiet. Laqgħa ġewwa Pariġi Fid-9 ta' Mejju, 1950 kien ippreżentat il-pjan ta' koperazzjoni ekonomika ta' Robert Schuman. Ġewwa Pariġi kienet qegħda tinżamm laqgħa ġewwa l-palazz Quai d'Orsay. Dakinhar nistgħu ngħidu li sar l-ewwel diskors politiku uffiċċjali bħala Ewropa magħquda. Dakinhar kien twieled l-ewwel nukleu ekonomiku Ewropew. F' inqas minn sena twaqqfet il-Komunjità Ewropea tal-faħam u l-azzar. Fil-25 ta' Marzu, 1957 kien iffirmat it-trattat ta' Ruma. Is-sitt pajjiżi fundaturi tal-UE kienu: il-Belġju, Franza, il-Ġermanja tal-Punent, l-Italja, il-Lussemburgu u l-Olanda. Minn dakinhar inħoloq is-Suq Komuni li wara bdiet tissejjaħ i-Komunita Ekonomika Ewropea. Fl-1973 issieħbu mal-pajjiżi fundaturi, d-Danimarka, l-Irlanda, u r-Renju Unit, fl-1981 daħlet ukoll il-Greċja. Il-Portugall u Spanja bdew jiffurmaw parti minn din l-għaqda fl-1986. Fis-7 ta' Frar, 1992 kien iffirmat it-trattat ta' Maastricht u din l-għaqda bdiet tissejjaħ Unjoni Ewropea. Fl-1995 ingħadqu l-Awstrija, il-Finlandja u l-Iżvezja. L-akbar tkabbri sar fl-2004 fejn pajjiżna flimkien ma' Ċipru, r-Repubblika Ċeka, l-Estonja, l-Ungerija, il-Latvja, il-Litwanja, il- Polonja, is-Slovakkja u s-Slovenja bdew jagħmlu parti minn din l-akbar għaqda politika li qatt eżistiet fil-kontinent l-antik. Il-Bulgarija u r-Rumanija issieħbu fl-2007. F' Lulju ta' din is-sena l-Unjoni Ewropea laqgħet fi ħdana it-28 pajjiż – il-Kroazja Simboli Ewropej Il-kelma simbolu ġejja mill-kliem Grieg ). L-ewwel kelma tfisser flimkien u t-tieni tfisser titfa, tpoġġi, tqiegħed. Allura l-kelma simblu tfisser titfa' flimkien. L-Unjoni Ewropea għandha bosta simboli. Bla dubju l-aktar simbolu magħruf huwa l-bandiera; fuq sfond ikħal jidhru tnax-il stilla b' ħames ponot kull waħda ta' lewn dehbi, jiffurmaw ċirku fin-nofs tal-bandiera. Din il-bandiera hija simbolu tal-għaqda u tal-identità tal-Unjoni Ewropea, tissimbolizza l-armonija bejn il-popli Ewropej. In-numru 12 jirrapreżenta il-kompletezza u l-unità. Din l-istituzzjoni għadha wkoll l-innu tagħha. Dan l-innu huwa meħud mid-disa' sinfonija ta' Beethoven, magħruf ukoll bħala l-Għanja tal-Ferħ. Minkejja li dan l-innu għandu l-kliem bosta drabi jindaqq biss u ma jkunx kantat. Dan l-innu sar dak uffiċjali tal-Unjoni fl-1985. Din għaqda politika għandha wkoll il-motto tagħha - Magħquda fid-diversità . Dan il-motto intgħażel minn fost bosta oħrajn mibgħutin minn studenti minn madwar l-Ewropa kollha. Intgħażel bħala motto uffiċjali fis-sena 2000. L-Ewro Simbolu ieħor ta' din il-għaqda huwa l-munita Ewro. Minkejja li mhux il-pajjiżi kollha fi ħdan l-UE huma fiż-żona Ewro, xorta jibqa' l-fatt li dan huwa simboli li jidentifika l-għaqda Ewropea. Fil-pajjiżi taż-żona Ewro, il-flus karti huma kollha l-istess u l-muniti jvarjaw biss fuq il-faċċata ta' wara. L-Ewro beda jiċċirkola fl-1 ta' Jannar, 2002. Sal-lum hemm 17-il pajjiż fiż-żona Euro.Ħaġa oħra li tissimbolizza din l-unjoni hija l-ġurnata tad-9 ta' Mejju – jum l-Ewropa. Din l-għaqda li minkejja li għadha qiegħda tevolvi, xorta tiġborna fi ħdanha, xorta tistedinna nappartjenu għaliha. L-Ewropa hija waħda, l-Ewropa ma tistax tkun mifruda. L-istorja dejjem uriet li dan il-kontinent antik huwa wieħed. Hekk kien u hekk għandu jibqa' - mifrudin tkissirna, mifrudin iġġilidna, mifrudin qtilna lil xulin. Flimkien nistgħu ngħixu magħqudin fid-diversità. Dan l-artiklu deher f' In-Nazzjon tat- 8 ta' Awwissu 2013
81% tal-Maltin iħossuhom ''Ewropej''